CELEX: 62013CN0591
Language: el
Date: 2013-11-20 00:00:00
Title: Υπόθεση C-591/13: Προσφυγή της 20ής Νοεμβρίου 2013 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας

25.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/11
            
         Προσφυγή της 20ής Νοεμβρίου 2013 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας
   (Υπόθεση C-591/13)
   2014/C 24/20
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: W. Mölls και W. Roels)
   
      Καθής: Ομοσπονδιακή Δημοκρατία της Γερμανίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ομοσπονδιακή Δημοκρατία της Γερμανίας έχει παραβεί τις υποχρεώσεις που υπέχει από τα άρθρα 49 ΣΛΕΕ και 31 της Συμφωνίας για τον ΕΟΧ (1), καθόσον έχει θεσπίσει και διατηρεί σε ισχύ διατάξεις που προβλέπουν ότι η επιβολή του φόρου στα αφανή αποθεματικά που προέρχονται από την πώληση ορισμένων επενδυτικών αγαθών μετατίθεται χρονικά μέχρι την πώληση των νέων επενδυτικών αγαθών που αποκτώνται ή παράγονται στη συνέχεια και στα οποία «μεταφέρεται» ο φόρος αυτός, όταν τα εν λόγω αγαθά ανήκουν στα πάγια στοιχεία του ενεργητικού μιας ημεδαπής επιχειρηματικής εγκατάστασης του υποκειμένου στον φόρο προσώπου, ενώ δεν επιτρέπεται η χρονική αυτή μετάθεση στην περίπτωση που τα ίδια αυτά αγαθά ανήκουν στα πάγια στοιχεία του ενεργητικού μιας επιχειρηματικής εγκατάστασης του υποχρέου η οποία βρίσκεται σε άλλο κράτος μέλος ή σε άλλο κράτος του Ευρωπαϊκού Οικονομικού Χώρου,
            
         
               —
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά τη γερμανική νομοθεσία, σε περίπτωση εκποίησης ορισμένων επενδυτικών αγαθών μιας επιχειρηματικής εγκατάστασης, η προκύπτουσα υπεραξία δεν φορολογείται αμέσως, αν στη συνέχεια το υποκείμενο στον φόρο πρόσωπο αποκτήσει ή παραγάγει ορισμένα επενδυτικά αγαθά εντός ορισμένης προθεσμίας. Στην περίπτωση αυτή η φορολόγηση της εν λόγω υπεραξίας από την εκποίηση των αρχικών αγαθών μετατίθεται χρονικά, με τη «μεταφορά» των αναλογούντων αφανών αποθεματικών, μέχρι την εκποίηση των νέων επενδυτικών αγαθών που έχουν αποκτηθεί ή παραχθεί. Η χρονική αυτή μετάθεση ισχύει όμως μόνο στην περίπτωση που τα εν λόγω νέα αγαθά ανήκουν στα πάγια στοιχεία του ενεργητικού μιας ημεδαπής επιχειρηματικής εγκατάστασης, όχι όμως στην περίπτωση που η οικεία επιχειρηματική εγκατάσταση βρίσκεται σε άλλο κράτος μέλος ή σε άλλο κράτος του Ευρωπαϊκού Οικονομικού Χώρου. Κατά την Επιτροπή, η νομοθεσία αυτή παραβιάζει την ελευθερία εγκατάστασης.
   
      (1)  Συμφωνία για τον Ευρωπαϊκό Οικονομικό Χώρο, της 2ας Μαΐου 1992 (ΕΕ 1994 L 1, σ. 3).